Нам пашчасціла з экскурсаводам. Настасся Васільеўна расказала не толькі пра сінагогу, але і пра людзей – сучаснікаў гэтага будынка. Адно з самых легендарных імёнаў таго часу - Мардэхай Разенблат, які ў канцы 19 стагоддзя з’яўляўся ашмянскім равінам. Гэты чалавек валодаў небывалай працаздольнасцю і настойлівасцю. Людзі лічылі яго мудрацом і цудатворцам, таму многія звярталіся да яго за парадай і нават благаслаўленнем. Вядома, што ў 1904 годзе равін прыняў запрашэнне ад дэлегацыі са Слоніма ўзначаліць абшчыну гэтага горада. Жыхары тагачасных Ашмянаў стараліся перашкодзіць пераезду Мардэхая Разенблата, а таму вакол яго дома выстраілі варту. Але ў дажджлівую ноч равіна ўсё ж выкралі і перавезлі ў Слонім. А на Ашмяншчыне і сёння прыгадваюць мноства легендаў, звязаных з імем гэтага чалавека.